
ŠAKIŲ RAJONO SAVIVALDYBĖS ADMINISTRACIJOS 
INCIDENTŲ DARBE REGISTRAVIMO IR TYRIMO TVARKOS APRAŠAS

Incidentas – tai su darbu susijęs įvykis, dėl kurio darbuotojas nepatiria žalos sveikatai arba dėl patirtos žalos sveikatai nepraranda darbingumo. 
I SKYRIUS
 PRANEŠIMAS APIE INCIDENTĄ


1. Apie incidentą darbe darbuotojas privalo nedelsiant pranešti Šakių rajono savivaldybės administracijos tiesioginiam vadovui (Šakių rajono savivaldybės administracijos skyrių darbuotojai informuoja skyriaus vedėją, o seniūnijų darbuotojai informuoja seniūnijos seniūną). Apie šią prievolę darbuotojas informuojamas, instruktuojant jį darbuotojų saugos ir sveikatos klausimais. 
2. Pranešimas apie incidentą gali būti pateikiamas žodžiu tiesiogiai, telefonu, raštu arba elektroniniu paštu. 
3. Pranešimą gali pateikti pats incidentą patyręs arba incidentą matęs darbuotojas. 

II SKYRIUS
 INCIDENTŲ REGISTRACIJA

4. Incidentas registruojamas Incidentų darbe registravimo žurnale (toliau – Žurnalas).
5.  Incidentų darbe registravimo žurnalas laikomas administracinėse patalpose. 
6. Incidentą patyręs arba jį matęs darbuotojas Žurnale įrašo incidento datą, vietą, incidentą patyrusio darbuotojo vardą, pavardę, pareigas, trumpai apibūdina incidento aplinkybes ir priežastis. 
7. Darbdavys arba darbdavio įgaliotas asmuo Žurnale pateikia informaciją apie būtinas panašaus pobūdžio incidentų prevencijos priemones, jų įgyvendinimo terminus, nurodo už priemonių įgyvendinimą atsakingus asmenis. 

III SKYRIUS
INCIDENTO TYRIMO EIGA IR REZULTATŲ ĮFORMINIMAS

8. Prieš pradedant tirti incidentą, reikia pasirūpinti (jei yra būtinybė), kad nukentėjusiajam būtų suteikta pirmoji medicininė pagalba.
9. Incidentai, kurių aplinkybės gali pasikartoti ir sukelti darbuotojų sveikatai sunkius padarinius, ištiriami nuodugniai – nustatoma incidento priežastis bei numatomos prevencijos priemonės panašiems atvejams išvengti.
10. Mažareikšmius incidentus, kai jų pasekmė yra sumušimai, mėlynės, odos nutrynimai, įbrėžimai, negilios žaizdos, įsidūrimai, nedideli įsipjovimai, akių užkrėtimai, rakštys ir pan., būtina registruoti Žurnale monitoringo tikslais. Jei tokie incidentai kartojasi, sisteminimo ir analizės (kur, kada, kokios pareigybės darbuotojams ir pan. incidentai kartojasi) pagrindu, papildomai įvertinus rizikos veiksnius, numatomos prevencijos priemonės panašiems incidentams išvengti.
11. Kurį incidentą reikia ištirti, o kurį pakaktų tik užregistruoti Žurnale, įvertina ir nusprendžia darbdavys ar darbdavio įgaliotas asmuo.
12. Tokiais atvejais, kai incidento darbe ištyrimas sudėtingas, kai reikalingos specialios žinios  (statinio dalių griūtis ir panašiai), incidento ištyrimui gali būti sudaroma speciali komisija.
13. Incidento ištyrimo pagrindinis tikslas – išsiaiškinti, kas sukėlė incidentą ir kodėl, dėl kokių priežasčių jis įvyko. Tiriant incidentus, būtina vadovautis darbuotojų saugos ir sveikatos teisės aktais. 
14. Tiriant incidento aplinkybes, būtina atkreipti dėmesį į tai, ar incidentas įvyko: 
14.1. dėl darbuotojo neteisingų veiksmų;
14.2. dėl nežinojimo, kaip atlikti darbą, nes nebuvo apmokytas, nebuvo instruktuotas ir supažindintas su įrenginio gamintojo parengta naudojimo instrukcija;
14.3. dėl patirties stokos;
14.4. dėl darbuotojų saugos ir sveikatos reikalavimų nepaisymo;
14.5. dėl darbuotojo neblaivumo;
14.6. dėl netvarkingų darbo priemonių;
14.7. nedėvint asmeninių apsaugos priemonių;
14.8. darbo vietai neatitinkant darbų saugos reikalavimų;
14.9. kita.
15. Ištirto incidento tyrimo rezultatus reikia įforminti laisvos formos aktu, kuriame būtų nurodytos incidento aplinkybės, priežastys, prevencijos priemonės panašiems įvykiams išvengti, jų įgyvendinimo data ir įrašyti už priemonių įvykdymą atsakingi asmenys. 

IV SKYRIUS
INCIDENTŲ ANALIZĖ IR PREVENCIJOS PRIEMONIŲ ĮGYVENDINIMO KONTROLĖ

16. Prevencijos priemonių įdiegimą kontroliuoja darbdavys ar darbdavio įgaliotas asmuo. Periodiškai, vieną kartą per tris mėnesius peržiūri Žurnale esančius įrašus, įvertina ir apibendrina visų incidentų tyrimų rezultatus.
17. Svarstant incidentų rezultatus ir planuojant prevencijos priemones, būtinai atsižvelgiama į  darbuotojų nuomonę, jų teikiamus siūlymus darbuotojų saugai ir sveikatai užtikrinti. 
___________________________



ŠAKIŲ RAJONO SAVIVALDYBĖS ADMINISTRACIJOS __________ SENIŪNIJOS

DARBUOTOJŲ, SUPAŽINDINTŲ SU INCIDENTŲ TYRIMO TVARKA,
SĄRAŠAS

	Eil. nr.
	Darbuotojo vardas, pavardė
	Susipažinimo data
	Parašas

	
	
	
	

	
	
	
	

	
	
	
	

	
	
	
	

	
	
	
	

	
	
	
	

	
	
	
	

	
	
	
	

	
	
	
	

	
	
	
	

	
	
	
	

	
	
	
	

	
	
	
	

	
	
	
	

	
	
	
	

	
	
	
	

	
	
	
	

	
	
	
	

	
	
	
	

	
	
	
	

	
	
	
	

	
	
	
	

	
	
	
	

	
	
	
	

	
	
	
	

	
	
	
	

	
	
	
	

	
	
	
	

	
	
	
	

	
	
	
	

	
	
	
	

	
	
	
	

	
	
	
	

	
	
	
	

	
	
	
	

	
	
	
	

	
	
	
	

	
	
	
	

	
	
	
	




